ચરોતરના પાટીદારોમાં વિપ્લવી ગરબડદાસ મુખીથી સરદાર પટેલ સુધીના નામોનો પાર નથી. ઘણાં પ્રસિદ્ધ છે આ નામો. પણ ગુમનામીમાં ગરી ગયેલા એક સપૂત છે નરસિંહભાઇ પટેલ. આઝાદી માટે હિંસક લડતથી ગાંધી ચળવળ સુધી નરસિંહભાઇ પટેલ ફરી વળ્યા હતા. નરસિંહભાઇ અને મોહનલાલ પંડયાએ બોમ્બ બનાવવાની રીતોના પુસ્તક પ્રગટ કરેલા. મોહનલાલ પંડયાએ તો નવસારી પાસે જંગલમાં છાપખાનું નાખેલું. નરસિંહભાઇ પાછળથી ગાંધીજીના માર્ગે ચાલ્યા. તેઓ ઊંડા અભ્યાસી હતા. ‘લગ્નપ્રપંચ’ નામનું તેમનું સ્ત્રીઓ અંગેનું પુસ્તક જોઇ ગાંધીજીએ તેમને ‘સ્ત્રીઓના વકીલ’ કહ્યા હતા.